1924-ben a sakkozók már kísérletet tettek rá, hogy a sakkot fogadják el olimpiai sportágnak. Ez akkor nem sikerült, de az 1924. évi párizsi nyári olimpiai játékokkal párhuzamosan, ugyanott nemzetközi sakkviadalt is szerveztek. Ez volt az első, még nem hivatalos sakkolimpia, amelyen még egyénileg indultak a versenyzők. A következő, még mindig nem hivatalos sakkolimpiára, amely már csapatverseny volt, két évvel később Budapesten került sor (és a házigazda nyerte meg).